SAB bereik ooreenkoms oor bier(Foto: pixabay) Die SAB het ŉ ooreenkoms met die regering bereik om sy voorraad – alkoholiese en nie-alkoholiese drankies – veilig van sy vervaardigingsaanlegte na sy depots te vervoer. Maroela Media het verlede week berig die SAB het reeds begin om miljoene liter bier wat klaar gebrou is te stort omdat hy ingevolge die afsonderingsregulasies nie toegelaat is om drank te vervoer nie. Die SAB het in daardie stadium sowat 132 miljoen liter bier – oftewel sowat 400 miljoen bottels – gehad, wat klaar gebrou is en in tenks gelê het. ŉ Brouery mag net ŉ sekere hoeveelheid gebroude bier stoor. Wanneer dié hoeveelheid bereik word, moet die bier na ŉ stoorfasiliteit geskuif word. Bergingsfasiliteite by al sewe SAB se brouery het hulle volle kapasiteit bereik en die onderneming moes weens die vervoerverbod van sy bier begin stort. Die SAB het Maandag gesê hy het nou ŉ ooreenkoms met die regering bereik wat hom toelaat om die voorraad oor die volgende paar weke te verskuif – en ŉ verlies aan aksynsbelasting van nagenoeg R500 miljoen vir die regering te verhoed. “Die SAB wil sy dank aan die regering betuig. Die besluit in dié moeilike tye is ŉ duidelike aanduiding dat ons kan en moet saamwerk om oplossings te vind om die inkomste van die meer as 250 000 Suid-Afrikaners in die SAB se breë waardeketting te beskerm,” het die maatskappy gesê. Die verkoop en verspreiding van alkohol bly op vlak 4 van die afsonderingstydperk steeds verbode.